KIRJALLINEN KYSYMYS P-3174/01

esittäjä(t): Ioannis Averoff (PPE-DE) komissiolle

(13. marraskuuta 2001)

Aihe: Sähkövoimalahankkeiden ympäristövaikutukset Epeirosin alueella

Tekniset suunnitteluyritykset AEGEK Energia ja Mihaniki aikovat rakentaa kapasiteetiltaan 93 MW:n sähkövoimalat Aoos-jokeen Vovussassa (Ioanninan läänissä) ja Arahtos-jokeen Agios Nikolaoksessa (Artan läänissä). Lisäksi pientä sähkövoimalaa suunnitellaan Anilion alueelle (Ronan metsään). Nämä rakennushankkeet sijaitsevat eurooppalaiseen ekologiseen verkostoon Natura 2000 liitetyn Pindosin suojellun metsäalueen (Valia Kalda) ja perustettavan kansallispuiston alueella. Hankkeiden toteuttaminen aiheuttaa ympäristöhaittoja laajalle alueelle, ja uhattuna ovat myös Aoos-joen poikkeaman tärkeät luontotyypit Vovussassa sekä Arahtos-joen kulttuurimuistomerkit (Plakan silta Teloniossa). Missään näistä kolmesta hankkeesta ei noudatettu yleisölle tiedottamiseen ja yleisen mielipiteen huomioon ottamiseen liittyviä menettelyjä. Lisäksi paikalliset ympäristöjärjestöt ovat esittäneet syytöksiä, joiden mukaan Mihaniki-yritys toimitti asiasta vastaaville viranomaisille väärennetyn kartan, jossa edellä mainitut muistomerkit sijaitsevat kilometrin pohjoisempana kuin todellisuudessa, jotta lupien myöntäminen ei olisi vaarantunut.

Näille hankkeille on myönnetty rakennusluvat yhteisön kolmannesta tukikehyksestä rahoitetuista hankkeista annetun neuvoston asetuksen (EY) N:o 1260/1999(1) vastaisesti (12 artikla yhteensopivuudesta yhteisön politiikkojen kanssa) sekä joidenkin neuvoston direktiivien vastaisesti, kuten direktiivillä 97/11/EY(2) muutettu direktiivi 85/337/ETY(3), jossa säädetään tiettyjen julkisten ja yksityisten hankkeiden pakollisista ympäristövaikutusten arvioinnista ja jossa edellytetään, että kansalaisten kanta on otettava huomioon lupamenettelyssä (6 artiklan 2 kohta ja 8 artikla). Samoin on toimittu direktiivin 92/43/ETY(4) vastaisesti, jonka perustavoitteita on Natura 2000 -verkostoon liitettyjen alueiden hyvän suojelun tason säilyttäminen ja jossa säädetään (6 artikla), että toimet, jotka saattavat vaikuttaa merkittävästi Natura 2000 -kohteisiin, on arvioitava asianmukaisesti sen kannalta, mikä kohteiden ekologinen arvo on, ja ne hyväksytään vasta kun on vakuututtu, että ne eivät vaikuta kohteiden koskemattomuuteen.

Vesivarojen suojeluun ja kestävään käyttöön liittyviin toimiin ryhtyminen on myös Euroopan parlamentin ja neuvoston äskettäin laatiman direktiivin 2000/60/EY(5) tavoitteita.

Mihin toimiin komissio aikoo ryhtyä varmistaakseen, että edellä mainitut säännökset pantaisiin käytännössä täytäntöön kyseisissä tapauksissa?

(1) EYVL L 161, 26.6.1999, s. 1.

(2) EYVL L 73, 14.3.1997, s. 5.

(3) EYVL L 175, 5.7.1985, s. 40.

(4) EYVL L 206, 22.7.1992, s. 7.

(5) EYVL L 327, 22.12.2000, s. 1.

Margot Wallströmin komission puolesta antama vastaus

(7. tammikuuta 2002)

Parlamentin jäsenen antamien tietojen perusteella komissio aikoo lähestyä kirjeitse Kreikan viranomaisia pyytääkseen heiltä tietoja 3 päivänä maaliskuuta 1997 annetulla neuvoston direktiivillä 97/11/EY muutetun, tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annetun neuvoston direktiivin 85/337/ETY noudattamisesta ja lisäksi luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun direktiivin 92/43/ETY säännösten huomioon ottamisesta. Komissio tutkii Kreikan viranomaisten antaman vastauksen perusteella, ovatko kyseiset hankkeet ristiriidassa yllä mainittujen yhteisön säännösten kanssa.